સૌરાષ્ટ્રમાં ડિપ-ડિપ્રેશનની અસર હેઠળ આજે ત્રીજા દિવસે પણ સચરાચર બે થી પાંચ ઇંચ મેઘણહેર વરસી હતી. કલ્યાણપુર તાલુકામાં તો આજે બપોરથી બે-ત્રણ કલાકમાં અનરાધાર ૧૧ ઇંચ વરસાદ ખાબકી જતાં અનેક ગામડા બેટમાં ફેરવાઇ ગયા હતા. આજે રાજકોટ, જૂનાગઢ, જામનગર, સોમનાથ, અમરેલી, દ્વારકા, પોરબંદર જિલ્લાને મેઘરાજાએ જળતરબોળ કરી દીધા હતા. પરિણામે નદી-નાળા છલકાયા હતા અને જળાશયોમાં નવા નીરની આવક ચાલુ થઇ હતી. રાજકોટ સહિત અનેક શહેરો-ગામોમાં બપોરે ક્ષણિક વરાપ બાદ ફરી વરસાદ ચાલુ થયો હતો.